
Az autizmus spektrumzavarral élő nők munkaerőpiaci integrációja az interszekcionalitás tükrében.

Kulcsszavak: diszkrimináció; nemi diszkrimináció; nők; autizmus; interszekcionalitás
Dolgozatomban az autizmus spektrumzavarral élő nők munkaerőpiaci integrációját vizsgáltam az interszekcionalitás elméletének alkalmazásával. Kutatásom során arra fókuszáltam, hogy a női lét és az autizmus diagnózis hogyan befolyásolja ezen nők esélyeit a munkaerőpiacon, és milyen akadályokkal szembesülnek a karrierjük során. Az interszekcionális megközelítés lehetővé tette, hogy feltárjam, miként hat a nemi és neurodivergens identitás ezeknek a nőknek a foglalkoztatási tapasztalataira, különösen a strukturális egyenlőtlenségek és a diszkrimináció szempontjából. Ezen túlmenően a média szerepére is kitértem, megvizsgálva, hogyan jelenik meg az autizmus a médiában.
Kutatásom kvalitatív módszertanon alapul, melynek során félig strukturált interjúkat készítettem olyan nőkkel, akik autizmus diagnózissal élnek. Az interjúk során arra kerestem választ, hogy ezek a nők milyen kihívásokkal találkoznak az álláskeresés, a munkahelyi beilleszkedés, valamint a szakmai előmenetel terén. A kutatás során médiatartalmak elemzésére is sor került, amelyek az autista karakterek reprezentációját vizsgálták. Célom az volt, hogy feltárjam a média által közvetített sztereotípiákat az autizmus spektrumzavarral kapcsolatban.
Az eredmények rámutattak, hogy ezek a nők számos nehézséggel szembesülnek a munkaerőpiacon, különösen a munkahelyi környezet rugalmatlansága, a társas kapcsolatok nehézségei és a jelenlévő diszkrimináció miatt. Az interszekcionalitás, vagyis a női lét és az autizmus diagnózis együttesen jelentős hatással van a munkahelyi tapasztalataikra. A médiában megjelenő sztereotipikus ábrázolások tovább súlyosbíthatják ezt a helyzetet, mivel tovább erősítik a már így is jelenlévő negatív előítéleteket.



